
			Prolog

			Inelia løp gjennom Oslos gater. Under armen klemte hun det lærinnbundne manuskriptet. Hun hadde fått en pakke overrakt på døren i dag. På sin 21-årsdag. Navnet hennes var skrevet på innpakningspapiret med skjelven skrift, morens skrift. En konvolutt falt ut da hun fjernet papiret. 

			Til Inelia fra mamma.

			 Fra mamma som døde for ett år siden! Hun syntes hun hørte stemmen hennes. Hvert år sa hun det samme.

			– Den dagen du fyller 21 år, skal du arve et gammelt manuskript. Der står alt du trenger å vite.

			Hun hadde betraktet det slitte læret med tegn brent inn langs kanten. Sand, hester og en ørn flimret foran øynene. Sakte lot hun fingeren gli over tegnene. 12 tegn, med det 13. blankt. 

			– Ditt tegn er det 13. Det rommer alt, hadde moren hvisket når hun strøk henne over håret på kveldene.

			Moren hadde lært henne ulike språk og skrifttegn, oppmuntret henne til å studere kvinnehistorie, alternativ medisin, religion, hadde lært henne å stole på egen intuisjon. 

			– Stemmen der inne kan fortelle om kunnskaper kvinner måtte skjule og hvilke evner vi har. Det blir viktig å kunne skjelne, sann mine ord.

			Da hun leste brevet, skalv fingrene. 

			Du må forplikte deg, signere med ditt navn. Først da vil du forstå hva du har arvet.

			Det knirket i det gamle læret, knitret i de tykke, gulnede arkene. Luktet gammelt. Støv glitret i sollyset. Manuskriptet hadde gått i arv. Nå var det hos henne, hun som var oppkalt etter en blind formor. På første arket kunne hun så vidt tolke den sirlige skriften. 

			– Krøniken om De 13 –

			Under sto en rekke med kvinnenavn og årstall. Det øverste kjente hun igjen.

			– Vea, Mongolia 1632 –

			Nederst var det kun plass til ett navn til. Hun fant fram sin yndlingspenn, trakk pusten dypt og skrev. 

			– Inelia, Norge 2055 –

			Da hun la ned pennen, var det som om manuskriptet åpnet seg for henne. Nå kunne hun med ett forstå den ukjente skriften, men det var som å lese gåter.  

			Og det var derfor hun løp. Til Sol-Sif, viskvinnen som moren så ofte hadde vært hos med sine undringer og spørsmål. 

			Det hastet nå. Hastet veldig. Det var noe som skjedde dypt inne i jorden, noe menneskeskapt, noe som kunne skade alt liv. Farlig kunnskap var det. Umulig å forstå. Kunne det være en nøkkel i Veas manuskript? 

			Andpusten løp hun opp de gamle trappene i leiegården i Oslogata. I døren sto Sol-Sif. Øynene glitret i det gamle ansiktet. Det hvite håret hadde ennå noen solgylne striper. 

			– Kom, kom, Inelia. Teen er klar, jeg er klar, og nå er også du klar. 

			Sol-Sif la en arm rundt livet hennes. 

			– Mon tro hva Vea en gang skrev i sitt manuskript? Mange har hatt det siden den gang, skrevet inn sine kunnskaper. Kanskje får vi flere puslebiter til det store bildet. 

			Tett sammen satt de, Sol-Sif og Inelia. Bladde sakte. Det lærinnbundne manuskriptet rommet viten fra kvinner, av kvinner, for kvinner, om kvinner. Her var tegninger av urter og oppskrifter på deres anvendelse, skisser over akupressurpunkter gunstig for kvinnekropper, vers med anvisninger, formler, gamle symboler og meningen bak De 13 tegn. 

			Men viktigst av alt var kartene over jordens feminine energilinjer. Kunne de redde jorden fra det som skjedde nå? Veas kart kunne være en nøkkel. Bare Inelia kunne lese det, og Sol-Sif var den eneste som kunne forstå. På en av de siste sidene sto det skrevet.

			«Neste skritt vil bli å arbeide med det vi kan kalle den russiske linjen. Det vil bli en linje som dekker store konfliktområder, kanskje de største på denne kloden. Vi har løsnet en bolt i Sibir. Linjen går gjennom Himalaya der det ligger flere feminine kraftpunkter i dvale. Arbeidet med den russiske linjen avhenger av de kvinner som har dette som sitt arbeidsfelt. Tidsaspektet er som alltid avhengig av hva jordens folk nå tar imot og henter fram av feminin urkraft.» 

			– Det Store Søsterskap 1997 –

			Inelia så på Sol-Sif. Hun nikket.

			– Jeg husker at moren din spurte meg om dette. Men det er nok du, Inelia, som må tolke det. La oss gjøre et forsøk. Nå lukker du boken, stiller ditt spørsmål, og så lar du manuskriptet åpne seg. Kanskje vil det som står der gi oss et spor. 

			Inelia nikket, konsentrerte seg, holdt boken mellom hendene. Da hun slapp taket og manuskriptet åpnet seg, kjentes det som årtusener suste gjennom rommet. Sakte leste Inelia:

			Krøniken om De 13, Norge 2022

			Fra tidens begynnelse har sirkel på sirkel med 13 kvinner

			arbeidet med Gaias lysende vev – veven som styrker alt liv.

			Sirkel på sirkel med 13 kvinner har vevd ulike mønstre og symboler

			–  voktet trådene i veven.

			En gang samlet de sin viten i 13 lærinnbundne manuskripter.

			Skjult gjennom århundrer for dem som ikke vil kvinner vel.

			Nå tas manuskriptene fram. Før det er for sent.

			Tiden har kommet. Tiden krever.

			Sirkel på sirkel med 13 kvinner har hørt Gaias rop.

			Livets vev er i fare.

			En ødegård et sted i Norge på 1660-tallet

			Den dagen kvinnene i huset bak skogen så alle sommerfuglene rundt Vilja, forsto de at hun hadde en egen gave med seg inn i verden. 

			Bare noen måneder var hun da hun rullet seg ut av teppet på engen og strakk de små, spinkle armene mot sommerfuglene og blomstene rundt seg. Noen ganger la hun øret til jorden som om hun lyttet. 

			– Hva kan sommerfugler bety? mumlet Ana når hun satt med bundingen ved Viljas vugge.

			– Jeg tror sommerfugler skaper forbindelse mellom himmel og jord – og den usynlige verden, hvisket mor Vea. 

			I det samme åpnet Vilja øynene. Både Ana og mor Vea så det glitre der inne.

			– Og det lyser av øynene hennes allerede, hvisket Ana.

			De to kvinnene smilte til hverandre og nikket.

			– Evner har hun med seg, sa mor Vea og strøk datteren lett over kinnet.

			Slik ble Vilja sommerfuglpiken eller blomsterjenta. Navnene gikk litt om hverandre når de 12 unge og eldre kvinnene bak skogen tenkte på Vilja.

			Hun ble født en vakker morgen i juni året 1661. Vilja var sin mors tredje datter og ble ønsket velkommen til livet av sine to søstre Heli på fire år og Saralina på nesten to. 

			Da Vilja ennå var i sin mors mage, hadde faren Hain forlatt dem. Men den unge Evi og den eldre Ana hadde en dag kommet til kirken – for å finne Vea. 

			Mor Vea hadde en gang på sin lange vandring truffet Ana i skogene ved den store innsjøen Ladoga i Finland. De visste at de en gang ville møtes igjen. 

			Ana hadde tatt til seg ungjenta Evi da hun møtte henne på sin vandring. Syk var Evi da, men Anas kjærlighet kunne helbrede.

			Vea selv hadde vandret den lange veien fra Tannu Uriankhai nord i Mongolia. Hun skulle finne en mørkegrønn skog ved en blå sjø. Gang på gang hadde hun i sine drømmer blitt fortalt at der ville hun møte tolv kvinner. 

			To vintre og to somre hadde hun opplevd på vandringen gjennom Russland til Finland. Først tredje våren kom hun til Norge. Ingen kunne forstå hvor langt Vea hadde vandret.

			Med tiden skulle hun fortelle om hjemlandets hete og kulde, så mye varmere og kaldere enn her. Hun ville fortelle hvorfor hun la ut på denne vandringen, hvordan hun hadde hatt drømmer og skremmende visjoner av kvinner som ble brent levende på bål.

			Kvinnekraften sterk og klar skulle hun bringe med seg fra hjemlandet gjennom dragelinjene i jorden, sanglinjene som noen kalte dem eller lyslinjer som mor Vea selv så dem. Gang på gang ble hun fortalt at hun skulle finne en mørkegrønn taiga – en skog, en blå sjø og en lysvirvel i gyllen jord. 

			På sine drømmereiser møtte hun tolv kvinner i fortid og nåtid. De hadde en oppgave så gammel som tiden selv – å ta vare på kvinners kunnskaper og verne kvinnekraftens lysende vev i jorden som var truet av flammer og menn i sorte drakter.

			Viljas far var også en vandrer, men mor Veas vandring hadde hatt et mål – å samle de 13 og beskytte livsviktige kunnskaper om kvinners krefter. Sammen skulle de vokte en lysvirvel i gyllen jord. 

			Da Vilja kom til verden var de seks kvinner og jenter i huset bak skogen. Flere skulle de bli. 

			Mor Vea gikk med lette, gyngende skritt, hadde løftet Vilja opp på skuldrene. Nå så Vilja verden høyt oppe fra. Tryggheten lå i en varm hånd som holdt rundt foten hennes. Vilja så ut over skog, fjell og jorder med rad på rad av grønne spirer.

			Det var hit de skulle, alle kvinnene. Flere sto allerede og hakket mellom radene for å fjerne ugress. Vilja likte ikke lyden fra spirene som ble luket vekk. Det var som om de skrek. Men slik var livet for henne. Lyder av planters glede og smerte var noe hun hadde hørt fra hun ble født.

			Moren satte henne forsiktig fra seg mellom to rader av kålspirer.

			–  Nå, lille Vilja. Her kan du gå som du vil. 

			Moren visste at hun aldri ville gå langt. Føttene hennes ville helst ikke tråkke på hverken planter eller ugress. 

			Selv hadde mor Vea også kunnet snakke og føle med alt levende som liten jente. Med kham Tuvi som læremester, hadde hun lært seg å dempe noe i seg. Hennes gave var å snakke med dyr. 

			Den kraftige, mongolske hunden Banjhar, ulvene, ørnen EaTsi og hestene var hennes nærmeste og trofaste følgesvenner. Banjhar var mørkebrun og hadde to gule flekker over øynene. Med på reisen var også Tsana og Minn – en lys og en sort blandingsulv. Med tiden skulle de danne en livskraftig ulveflokk i skogene bak ødegården. Hvitulven Akhan hadde Banjhar og ulvene reddet fra å drukne i en elv i Russland. Hun varslet raskt om noe ikke var trygt. 

			Hestene Narani, Göl og de fire villhestene hadde båret moren og alt hun eide hit til dalen. Fjordhesten Tryggen hadde hun byttet til seg vest i Norge på sin vandring fra nord. 

			Når mor Vea var på sine turer, voktet Akhan over søstrene. Banjhar fulgte moren – alltid. Med alle sine følgesvenner kunne mor Vea snakke uten ord like lett som med mennesker. Kanskje til og med lettere. 

			Her på den lille ødegården i en dal i Norge, bak den mørkegrønne skogen ved en blå sjø med gyllen jord, vokste Vilja opp sammen med søstre, flere mødre, hunder, hester, ulver og ørn.

			En vakker klokkelatter krøp over dørstokken.

			– I alle dager, hvem er det som ler slik? sa Ana overrasket og gikk ut på tunet. 

			Vea sto der allerede og stirret. Midt i en regnpytt satt Vilja og plasket med begge hender. Hun var svart fra topp til tå. Håret var fullt av søle. Men det var gleden og latteren hennes som tok dem, og den smittet. Snart lo de alle fire, både Vea, Evi, Ana og lille Vilja. 

			– Men det er jo henne, hvisket Vea da latteren ebbet ut.

			Hun sto stille og så tankefullt ut over dalen.

			– Hva mener du «henne»? sa Ana og tørket øynene.

			– Det må jo ha vært henne, mumlet Vea igjen. – Blomster, sommerfugler, vann. 

			– Hva hvisker du om, Vea? sa Ana og la en hånd på ryggen hennes. 

			Mor Vea var langt borte i et syn og da måtte hun bringes forsiktig tilbake. 

			Da hun snudde seg mot Ana, var øynene fulle av tårer.

			– Hun reddet meg fra å drukne. Det var i Ladoga, før jeg fant fram til deg, Ana. Jeg kan jo ikke svømme. 

			Ana nikket. Hun husket den fortellingen.

			– Hun kom til meg som en lysende kvinneskikkelse, smilte Vea og tørket øynene med snippen av sjalet sitt. – Hun sa hun skulle komme til meg en dag. 

			Ana så bort på Vilja.

			– Hun dro meg opp til overflaten. Jeg er jo ikke glad i vann, men det er hun, smilte Vea matt og pekte på Vilja som nå satt stille og lot fingrene røre vannet – først forsiktig, men snart plasket hun igjen fornøyd. 

			– Du skal få mer vann i badestampen, smilte Vea og løftet Vilja ut av pytten. 

			Som vanlig protesterte ikke Vilja, bare strakk armene mot vannet.

			– Bare vent litt, jenta mi, sa Vea – du skal få bade i varmere vann i stampen snart. 

			Tenk at denne lille jenta var kvinnen som reddet meg. 

			Hun tok henne på armen gikk sammen med Ana inn for å sette over en gryte med vann. 

			– Stakkars, åh nei. Har du blitt knekt? Så trist, du hadde jo nesten fått blomsterbarn.

			Vilja sto bøyd over en løvemunn bak huset. 

			– Mor, mor – ava, ava, ropte hun. 

			Vea kom raskt rundt hushjørnet.

			– Mor, hva skjer med plantene når de dør?

			Mor Vea knelte ned ved siden av datteren. Tårer blinket i de gylne øynene til Vilja.

			– Jeg tror de flytter livet sitt til plantene rundt seg, Vilja. Slik så jeg det da jeg var barn.

			– Kan du også høre plantene snakke, ava? 

			– Jeg kunne det, Vilja, men Tuvi og tantene mine mente at jeg ikke skulle høre så mye på den stemmen. Det ble for mye for meg både å høre dyrene, menneskene og stjernene.

			– Men hva mener du med at de flytter livet sitt til plantene rundt seg, ava? Gjorde det vondt i deg også når dere høstet planter?

			Mor Vea nikket.

			–  En gang så jeg med Naranis øyne, Vilja. Hun lånte meg øynene sine en dag. Da var hun bare et lite føll. 

			Viljas øyne ble store. Det glitret av gull i det lysebrune. Det gyllenbrune håret kruset seg over den svette pannen. Moren strøk vekk en krøll fra Viljas kinn.

			– Jeg tror dyrene ser fargeglimt og lysbølger rundt alt i naturen. Når noe dør, er det som om planten gir sine lysbølger til livet rundt seg. Til oss når vi spiser, og til dyrene og hverandre, sa mor Vea mildt.

			Viljas øyne tindret – hun kjente at hun ble varm av glede i bølgen fra moren.

			– Så livet går over til et annet liv, eller noe sånn?

			– Ja, på en måte er det slik, de går over til noe annet – til jorden. Planter visner, bladene faller av trærne, og blir til jord. Gir liv til nytt liv neste vår. Trærne bevarer kraften inni stammen sin og gir det til bladene om våren.

			– Som mammaene gir liv til barna sine i magen?

			– Ja, Vilja, slik er det.

			– Hva med oss da, ava? Når vi dør? 

			– Da legges vi i jord, Vilja min, og vi blir til jord. Du har sett bein etter døde dyr, ikke sant? Liv – død – liv. Det går i sirkel, Vilja. Livets evige sirkel.

			Vilja tegnet en sirkel med fingeren.

			– Rundt og rundt, liv og liv, smilte hun.

			Mor Vea trakk henne inntil seg. Kysset henne på pannen.

			– Da finnes ingen død da mor, hvisket Vilja inn i morens hår.

			– Nei, kjære Vilja min. Bare forvandling – fra liv til død og nytt liv i en annen form. 

			Vilja tok løvemunnen til munnen, kysset den og hvisket.

			– Nå forvandles du til nytt liv.

			Vilja la blomsten varsomt ned der hun fant den.

			Noen dager senere var Vilja med mor Vea for å samle urter. Vilja kniste. 

			– Det kiler i nakken.

			Vilja kjente at det kriblet og kilte inni henne også. 

			Mor Vea bøyde seg ned mot øret hennes og hvisket.

			– Ser du dem?

			Vilja så opp på moren.

			– Gjør du og?

			Moren nikket.

			Det satt noen i blomsterbegeret. Noe lite, vakkert, med vinger – med hode, med bein, med kropp slik hun selv hadde. Små ansikter, små neser som vendte opp, små ører som hadde en liten spiss øverst – og små munner – som smilte.

			Lo de? Kunne hun høre dem? Var det en lyd som små bjeller?

			– De er så morsomme, mor, hvisket Vilja. – De hopper og danser, rekker tunge og – de kan vifte med ørene.

			– Da har du møtt dem, datter Vilja. Småfolket, alvefolket, de vi kaller dangynalar eller albystar på mitt språk.

			– Dangynalar, hvisket Vilja. – Så vakkert navn. Men hva vil de, mor?

			– Bare leke, tulle og le, men også passe på deg om du ønsker det – og alle blomstene også selvfølgelig. Du kan jo tegne dem når vi kommer hjem. Bakerst i manuskriptet ditt, vet du, smilte moren til henne. 

			Vilja laget en liten vei i gresset, glattet og strøk, fjernet små kvister så de kunne gå der uten å snuble. 

			– Men de har jo vinger, fniste hun for seg selv.

			Blomstenes og urtenes farger spilte mot den mørkegrønne skogen. Beveget seg hit, så dit. Ikke fordi vinden lekte, men fordi fargene levde, glitret, blinket, skinte.

			Som om luften låner blomstenes farger, tenkte Vilja.

